हार्दिक-कोहली ने बधाई दी, राशिद खान ने 10 छक्के लगाए; मुंबई-गुजरात मैच के मोमेंट्स
IPL 2023 MI vs GT Moments | Suryakumar yadav Century Hardik Pandya, सूर्यकुमार यादव ने पहली पारी की आखिरी बॉल पर छक्का लगाकर टूर्नामेंट में अपना पहला शतक पूरा किया।
इंडियन प्रीमियर लीग (IPL) में शुक्रवार रात को मुंबई इंडियंस (MI) ने डिफेंडिंग चैंपियन गुजरात टाइंटस (GT) को 27 रन से हरा दिया। सूर्यकुमार यादव ने पहली पारी की आखिरी बॉल पर छक्का लगाकर टूर्नामेंट में अपना पहला शतक पूरा किया।
सूर्या के शतक पर गुजरात के कप्तान हार्दिक पंड्या ने उन्हें गले लगाया, वहीं विराट कोहली ने सोशल मीडिया पोस्ट के जरिए सूर्या की तारीफ की। विष्णु विनोद के एक शॉट पर सचिन तेंदुलकर ने तालियां बजाईं और मुंबई के 2 गेंदबाजों ने पहली-पहली गेंद पर विकेट लिए। मैच के ऐसे ही टॉप मोमेंट्स और उनका मैच पर इम्पैक्ट इस खबर में हम जानेंगे।
1. विष्णु विनोद के मुरीद हुए सचिन तेंदुलकर 
मुंबई इंडियंस ने गुजरात के खिलाफ विकेटकीपर बैटर विष्णु विनोद को प्लेइंग-11 में मौका दिया। वह 9वें ओवर में नेहल वाधेरा का विकेट गिरने के बाद 5वें नंबर पर बैटिंग करने आए। सूर्यकुमार यादव का साथ देते हुए विष्णु ने 20 गेंद पर 30 रन बनाए।
इस पारी में उन्होंने मोहम्मद शमी को एक्स्ट्रा कवर्स के ऊपर से शानदार छक्का लगाया। 13वें ओवर की तीसरी गेंद शमी ने ऑफ साइड की ओर गुड लेंथ पर फेंकी थी। विष्णु ने सूर्या की तरह फ्लैट बैट से थप्पड़ शॉट लगाया और बॉल बाउंड्री के बाहर चली गई।
रीप्ले में दिखा कि उनके शॉट पर टीम के आइकॉन सचिन तेंदुलकर भी खुश नजर आए और उन्होंने इस शॉट पर ताली बजाई। सचिन सूर्यकुमार यादव के शॉट्स पर भी तालियां बजाते नजर आए।
इम्पैक्ट: विष्णु विनोद ने 30 रन की पारी खेलने के साथ सूर्युकुमार यादव के साथ 65 रन की पार्टनरशिप भी की। इस पार्टनरशिप ने गुजरात पर दबाव बनाया और मुंबई को शुरुआती झटकों से उबारा।
2. सूर्या ने लास्ट बॉल पर छक्का लगाकर पूरा किया शतक 
मुंबई के सूर्यकुमार यादव ने पहली पारी में 49 गेंदों पर 103 रन की नॉटआउट पारी खेली। उन्होंने पहली पारी के 20वें ओवर में अल्जारी जोसेफ की फुलर लेंथ बॉल को स्वीप कर स्क्वेयर लेग की दिशा में छक्का लगाकर अपना शतक पूरा किया। यह पारी की आखिरी गेंद थी। शतकीय पारी में सूर्या ने 11 चौके और 6 छक्के लगाए। सूर्या का यह IPL इतिहास का हाईएस्ट स्कोर है। उन्होंने तीन दिन के अंदर ही अपना रिकॉर्ड तोड़ दिया। इससे पहले 9 मई को रॉयल चैलेंजर्स बेंगलुरु के खिलाफ 35 गेंदों पर 83 रन की पारी खेल का IPL में अपना बेस्ट स्कोर बनाया था।
सूर्या इस IPL सीजन में शतक लगाने वाले चौथे बैटर बने। उनका यह IPL करियर में पहला शतक है। वे टी-20 इंटरनेशनल में भारत के लिए 3 शतक लगा चुके हैं।
इम्पैक्ट: सूर्यकुमार के शतक से मुंबई ने 20 ओवर में 218 रन का विशाल स्कोर खड़ा किया। यह मुंबई का इस सीजन बेस्ट स्कोर है।
3. हार्दिक ने गले लगाया, विराट ने दी बधाई
सूर्या के शतक पूरा करते ही फील्डिंग कर रहे गुजरात टाइटंस के कप्तान हार्दिक पंड्या उनके पास आए। उन्होंने सूर्यकुमार को गले लगाया और शतक लगाने पर बधाई दी। गुजरात टीम के बाकी प्लेयर्स ने भी सूर्या के लिए तालियां बजाईं।
साथ ही RCB के विराट कोहली ने सोशल मीडिया पोस्ट के जरिए सूर्यकुमार को बधाई दी। उन्होंने इंस्टाग्राम पर सूर्या के शतक की फोटो लगाकर 'तुला मानला भाऊ' लिखा।
4. इम्पैक्ट प्लेयर आकाश ने इम्पैक्ट प्लेयर गिल को किया बोल्ड 
दूसरी पारी में गुजरात ने शुभमन गिल और मुंबई ने आकाश मधवाल को इम्पैक्ट प्लेयर के रूप में शामिल किया। आकाश ने पारी के दूसरे ओवर में ऋद्धिमान साहा को LBW करने के बाद चौथे ओवर में गिल को बोल्ड कर दिया।
ओवर की 5वीं बॉल मधवाल ने गुड लेंथ पर फेंकी, गिल लेग साइड पर पुल करने गए, लेकिन बोल्ड हो गए। मधवाल ने अपने 4 ओवर का स्पेल 3 विकेट लेकर खत्म किया।
इम्पैक्ट: शुभमन गिल 6 ही रन बनाकर आउट हो गए। आकाश मधवाल ने पावरप्ले में 2 विकेट लिए, इससे गुजरात पर शुरुआती ओवरों में ही दबाव बन गया।
5. चावला-कार्तिकेय को पहली-पहली बॉल पर विकेट 
मुंबई के 2 गेंदबाजों ने दूसरी पारी में अपने स्पेल की पहली-पहली गेंदों पर विकेट लिए। 7वें ओवर में पीयूष चावला ने विजय शंकर को गुड लेंथ पर गूगली फेंकी। शंकर बॉल को पूरी तरह मिस कर गए, गेंद स्टंप्स में जा लगी।
8वें ओवर में कुमार कार्तिकेय ने अभिनव मनोहर को गुड लेंथ पर फ्लाइटेड बॉल फेंकी। मनोहर बड़ा शॉट खेलने गए, लेकिन बॉल सीधे मिडिल स्टंप में जा लगी।
इम्पैक्ट: शंकर 14 गेंद में 29 रन बनाकर आउट हुए। उनके विकेट के बाद गुजरात का स्कोर 48 रन पर 4 विकेट हो गया। मनोहर के विकेट के बाद गुजरात के 5 बैटर्स 55 रन के स्कोर पर ही पवेलियन लौट गए।
6. राशिद खान ने लगाए 10 छक्के
गुजरात से दूसरी पारी में राशिद खान ही फिफ्टी बना सके। उन्होंने 31 गेंदों पर 79 रन की नॉटआउट पारी खेली। इस पारी में उन्होंने 10 छक्के और 3 चौके लगाए। इनमें उनके बैट से 4 हेलिकॉप्टर शॉट भी आए। यह राशिद के IPL करियर की पहली ही फिफ्टी है।
इम्पैक्ट: राशिद की पारी ने गुजरात को आखिर तक जीत की उम्मीद दी, लेकिन दूसरे एंड पर साथ नहीं मिलने से उनकी टीम जीत से 27 रन दूर रह गई।
